Številka: 10009-3/2025-2

Datum: 17.2.2025

Na podlagi 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF; 158/20 – ZIntPK-C, 203/20 – ZIUPOPDVE, 202/21 – odl. US in 3/22 – ZDeb: v nadaljevanju ZJU)

**ZDRAVSTVENI INŠPEKTORAT REPUBLIKE SLOVENIJE**, Vožarski pot 12, 1000 Ljubljana, objavlja javni natečaj za zasedbo prostega uradniškega delovnega mesta

**Inšpektor v Območni enoti Ljubljana (šifra DM 79)**

Kandidati, ki se bodo prijavili na prosta delovna mesta, morajo izpolnjevati naslednje pogoje:

* najmanj visokošolsko strokovno izobraževanje (prejšnje) / visokošolsko strokovno izobrazbo (prejšnjo), s področij: naravoslovje, matematika in statistika; tehnika, proizvodne tehnologije in gradbeništvo; zdravstvo in socialna varnost; poslovne in upravne vede, pravo ali
* najmanj visokošolsko strokovno izobraževanje (prva bolonjska stopnja) / visokošolsko strokovno izobrazbo (prva bolonjska stopnja), s področij: naravoslovje, matematika in statistika; tehnika, proizvodne tehnologije in gradbeništvo; zdravstvo in socialna varnost; poslovne in upravne vede, pravo ali
* najmanj visokošolsko univerzitetno izobraževanje (prva bolonjska stopnja) / visokošolsko univerzitetno izobrazbo (prva bolonjska stopnja), s področij: naravoslovje, matematika in statistika; tehnika, proizvodne tehnologije in gradbeništvo; zdravstvo in socialna varnost; poslovne in upravne vede, pravo;
* najmanj 4 leta delovnih izkušenj,
* opravljen strokovni izpit za inšpektorja,
* opravljeno obvezno usposabljanje za imenovanje v naziv,
* znanje uradnega jezika;
* državljanstvo Republike Slovenije;
* kandidat ne sme biti pravnomočno obsojen zaradi naklepnega kaznivega dejanja, ki se preganja po uradni dolžnosti in ne sme biti obsojen na nepogojno kazen zapora v trajanju več kot šest mesecev,
* zoper kandidata ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Na podlagi četrtega odstavka 54. člena Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih (Uradni list RS, št. 58/03 z vsemi spremembami in dopolnitvami) se za delovna mesta oziroma nazive, za katere se ne zahteva univerzitetna izobrazba ali visoka strokovna izobrazba s specializacijo oziroma magisterijem znanosti, predpisane delovne izkušnje skrajšajo za tretjino v primeru, da naloge na tem delovnem mestu opravlja javni uslužbenec, ki ima univerzitetno izobrazbo ali visoko strokovno izobrazbo s specializacijo oziroma magisterijem znanosti.

Pri izbranem kandidatu se bo preverjalo, ali ima opravljeno obvezno usposabljanje za imenovanje v naziv. V nasprotnem primeru bo moral izbrani kandidat obvezno usposabljanje za imenovanje v naziv, v skladu s prvim odstavkom 89. člena ZJU, opraviti najkasneje v enem letu od sklenitve delovnega razmerja.

V skladu z drugim odstavkom 12. člena Zakona o inšpekcijskem nadzoru (Uradni list RS, št. 43/07 – uradno prečiščeno besedilo in 40/14) se izjemoma za inšpektorja lahko imenuje oseba, ki nima strokovnega izpita za inšpektorja, vendar mora ta izpit opraviti najkasneje v šestih mesecih od dneva imenovanja za inšpektorja.

Delovne naloge:

* opravljanje inšpekcijskega nadzorstva;
* vodenje postopkov in izrekanje ukrepov v skladu z zakonom o inšpekcijskem nadzoru, zakonu o splošnem upravnem postopku in drugimi predpisi;
* izvajanje ukrepov v skladu z zakonom o prekrških;
* vlaganje kazenskih ovadb za kazniva dejanja;
* samostojno oblikovanje poročil o stanju na področju dela inšpekcijskega organa;
* nudenje pravne in strokovne pomoči.

Prijava mora vsebovati:

1. pisno izjavo o izpolnjevanju pogoja glede zahtevane izobrazbe, iz katere mora biti razvidna raven in smer/področje izobrazbe, datum (dan, mesec, leto) zaključka izobraževanja ter ustanova, na kateri je bila izobrazba pridobljena;
2. pisno izjavo o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj; v izjavi kandidat navede datum sklenitve in datum prekinitve delovnega razmerja pri posameznemu delodajalcu, ter kratko opiše delo in raven zahtevnosti dela, ki ga je opravljal pri tem delodajalcu;
3. pisno izjavo o izpolnjevanju pogoja opravljenega strokovnega izpita za inšpektorja;
4. pisno izjavo o izpolnjevanju pogoja opravljenega obveznega usposabljanja za imenovanje v naziv;
5. pisno izjavo kandidata, da:
* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
1. izjavo, da za namen tega natečaja dovoljuje Zdravstvenemu inšpektoratu Republike Slovenije pridobitev podatkov iz prejšnje točke tega razpisa iz uradnih evidenc.

V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

Zaželeno je, da prijava vsebuje tudi kratek življenjepis in da kandidat v njem poleg formalne izobrazbe navede tudi druga znanja in veščine, ki jih je pridobil.

V skladu z 21. členom Uredbe o postopku za zasedbo prostega delovnega mesta v organih državne uprave in v pravosodnih organih (Uradni list RS, št. 139/06 s spremembami) se v izbirni postopek ne uvrsti kandidat, ki ne izpolnjuje natečajnih pogojev. Kandidatu se o tem izda sklep.

Natečajna komisija bo strokovno usposobljenost kandidatov presojala na podlagi priloženih dokazil oziroma v skladu z merili in metodami.

Izbrani kandidat bo delo opravljal v prostorih **Zdravstvenega inšpektorata Republike Slovenije, Območna enota Ljubljana, Vilharjeva cesta 31, 1000 Ljubljana** oziroma v drugih prostorih, kjer Zdravstveni inšpektorat Republike Slovenije, opravlja svoje naloge.

Izbrani kandidat bo delo na delovnem mestu inšpektor opravljal v uradniškem nazivu inšpektor III, z možnostjo napredovanja v uradniški naziv inšpektor II in I. Z izbranim kandidatom bo sklenjeno delovno razmerje za nedoločen čas s polnim delovnim časom in štirimesečnim poskusnim delom.

Kandidat vloži prijavo v pisni obliki (na priloženem obrazcu Prijava), ki jo pošlje v zaprti ovojnici z označbo: »**Za javni natečaj za delovno mesto Inšpektor v Območni enoti Ljubljana, št. 10009-3/2025**« na naslov: **Zdravstveni inšpektorat Republike Slovenije, Vožarski pot 12, 1000 Ljubljana**, in sicer v 14 dneh od objave na osrednjem spletnem mestu državne uprave <https://www.gov.si/zbirke/delovna-mesta/>in Zavodu Republike Slovenije za zaposlovanje. Za pisno obliko prijave se šteje tudi elektronska oblika, poslana **na elektronski naslov**: gp.zirs@gov.si, pri čemer veljavnost prijave ni pogojena z elektronskim podpisom.

Natečaj je objavljen na osrednjem spletnem mestu državne uprave <https://www.gov.si/zbirke/delovna-mesta/> in Zavodu za zaposlovanje Republike Slovenije.

Kandidati bodo o izbiri pisno obveščeni. O izbiri uradnika bo izdan sklep, ki bo vročen izbranemu kandidatu, ostalim kandidatom pa bo vročen sklep, da niso bili izbrani.

Obvestilo o končanem natečajnem postopku bo objavljeno na osrednjem spletnem mestu državne uprave <https://www.gov.si/zbirke/delovna-mesta/>.

Informacije o postopku: mag. Jurij Komar, tel. št. 01/280 3802.

 mag. Edis Grcić,

 glavni zdravstveni inšpektor

Opomba: Uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.